               EURÓPSKA KOMISIA
            V Bruseli5. 9. 2018
            COM(2018) 610 final
            2018/0319(NLE)
            Návrh
            ROZHODNUTIE RADY
            o podpise v mene Únie Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               V článku 54 ods. 3 nariadenia Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži
                  1
                sa stanovuje, že Európska agentúra pre pohraničnú a pobrežnú stráž môže koordinovať operačnú spoluprácu medzi členskými štátmi a tretími krajinami v oblasti riadenia vonkajších hraníc. V tejto súvislosti môže vykonávať činnosti na vonkajších hraniciach s účasťou jedného alebo viacerých členských štátov a tretej krajiny susediacej aspoň s jedným z týchto členských štátov so súhlasom tejto susediacej krajiny, a to aj na území tejto tretej krajiny.

               V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte sa vzťahuje na všetky aspekty potrebné na vykonávanie činností. Stanoví sa v nej najmä rozsah operácie, občianskoprávna a trestnoprávna zodpovednosť a úlohy a právomoci členov tímov. Dohodou o štatúte sa zabezpečí úplné dodržiavanie základných práv počas týchto operácií.

               Na základe smerníc na rokovania, ktoré prijala Rada, Európska komisia rokovala s bývalou Juhoslovanskou republikou Macedónsko o dohode o štatúte so zámerom vytvorenia právneho rámca, ktorý umožní v prípade, že bude potrebná rýchla reakcia, okamžite konať prostredníctvom vytvorenia operačných plánov. Hoci migračné toky v regióne sú podstatne nižšie ako v rokoch 2015/16, siete organizovaného zločinu rýchlo prispôsobujú novým okolnostiam svoje cesty a metódy, prostredníctvom ktorých prevádzajú migrantov. Po uzavretí dohody o štatúte budú mať zodpovedné orgány bývalej Juhoslovanskej republiky Macedónsko a členské štáty EÚ koordinované Európskou agentúrou pre pohraničnú a pobrežnú stráž oveľa lepšiu pozíciu na rýchlu reakciu pri takomto možnom vývoji.

               Priložený návrh rozhodnutia Rady predstavuje právny nástroj podpísania dohody o štatúte medzi Európskou úniou a bývalou Juhoslovanskou republikou Macedónsko.

               Komisia získala 21. februára 2017 povolenie Rady na začatie rokovaní s bývalou Juhoslovanskou republikou Macedónsko o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko.

               Rokovania o dohode o štatúte sa začali 15. septembra 2017, druhé kolo sa konalo 24. novembra 2017 a záverečné kolo sa konalo 30. apríla 2018. Rokovania boli úspešne ukončené parafovaním návrhu dohody o štatúte komisárom pre migráciu, vnútorné záležitosti a občianstvo D. Avramopoulosom a ministrom vnútra bývalej Juhoslovanskej republiky Macedónsko O. Spasovskim 18. júla 2018 v Bruseli.

               Komisia sa domnieva, že ciele stanovené Radou v smerniciach na rokovania boli dosiahnuté a návrh dohody o štatúte je pre Úniu prijateľný.

               Členské štáty boli informované a prebehla s nimi konzultácia v príslušných pracovných skupinách Rady.

               •Súlad s existujúcimi ustanoveniami v tejto oblasti politiky

               Trinásť členských štátov má v súčasnosti platné dvojstranné dohody s bývalou Juhoslovanskou republikou Macedónsko: zahŕňajú sériu spoločných opatrení, ako sú hraničné kontroly, dozor, hliadkovanie, návrat atď. Takisto je už v platnosti dohoda o pracovných podmienkach (ktorá sa práve aktualizuje) medzi ministerstvom vnútra bývalej Juhoslovanskej republiky Macedónsko a Európskou agentúrou pre pohraničnú a pobrežnú stráž, ktorá zahŕňa najmä pravidelnú účasť zástupcov sektora pohraničných záležitostí a migrácie na koordinovaných spoločných operáciách Európskej agentúry pre pohraničnú a pobrežnú stráž v úlohe pozorovateľov na území členských štátov po dohode s hostiteľským členským štátom.

               •Súlad s ostatnými politikami Únie

               Európska migračná agenda je založená na štyroch pilieroch. Jedným z nich je riadenie hraníc, čo zahŕňa lepšie riadenie vonkajších hraníc EÚ, a to najmä prostredníctvom solidarity s tými členskými štátmi, ktoré sa nachádzajú na vonkajších hraniciach, ako aj zefektívnenie prekračovania hraníc. Posilnenie kontrol hraníc bývalej Juhoslovanskej republiky Macedónsko bude mať pozitívny vplyv aj na vonkajšie hranice EÚ, a to najmä na vonkajšie hranice Bulharska a Grécka, takisto ako na hranice bývalej Juhoslovanskej republiky Macedónsko. Ďalšie posilnenie bezpečnosti vonkajších hraníc je v súlade s Európskym programom v oblasti bezpečnosti.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu rozhodnutia Rady je článok 77 ods. 2 písm. b) a d) a článok 79 ods. 2 písm. c) ZFEÚ v spojení s článkom 218 ods. 5 ZFEÚ.

               Právomoc EÚ uzavrieť dohodu o štatúte sa výslovne stanovuje v článku 54 ods. 4 nariadenia (EÚ) 2016/1624, v ktorom sa uvádza, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte.

               Podľa článku 3 ods. 2 ZFEÚ má Únia výlučnú právomoc na uzatvorenie medzinárodnej dohody, ak je toto uzatvorenie uvedené v legislatívnom akte Únie. V článku 54 ods. 4 nariadenia (EÚ) 2016/1624 sa stanovuje uzatvorenie dohody o štatúte medzi Európskou úniou a dotknutou treťou krajinou. Priložená dohoda s bývalou Juhoslovanskou republikou Macedónsko preto patrí do výlučnej právomoci Európskej únie.

               •Subsidiarita (v prípade inej ako výlučnej právomoci)

                  Neuplatňuje sa.

               •Proporcionalita

               V prípade náhleho prílevu migrantov dohoda o štatúte umožní nasadenie tímov európskej pohraničnej a pobrežnej stráže Európskou agentúrou pre pohraničnú a pobrežnú stáž v bývalej Juhoslovanskej republike Macedónsko namiesto bilaterálneho nasadenia členskými štátmi.

               V záujme lepšieho riadenia hraníc bývalej Juhoslovanskej republiky Macedónsko je preto potrebný spoločný prístup.

               •Výber nástroja

                  Tento návrh je v súlade s článkom 218 ods. 5 ZFEÚ, v ktorom sa stanovuje, že rozhodnutia o medzinárodných dohodách prijíma Rada. Neexistuje žiadny iný právny nástroj, ktorý by sa mohol použiť na dosiahnutie cieľa uvedeného v tomto návrhu.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Rokovanie o dohode o štatúte si nevyžadovalo posúdenie vplyvu.

               •Regulačná vhodnosť a zjednodušenie

               Keďže je táto dohoda nová, nebolo možné vykonať žiadne zhodnotenie alebo kontrolu vhodnosti už existujúcich nástrojov.

               •Základné práva

                  Návrh dohody o štatúte obsahuje ustanovenia, ktorými sa zabezpečuje ochrana základných práv osôb, na ktoré vplýva činnosť členov tímu zapojeného do činnosti koordinovanej Európskou agentúrou pre pohraničnú a pobrežnú stráž.

                  Ustanovenia o základných právach sú ďalej vysvetlené v bode 5 „Ďalšie prvky“.

               4.VPLYV NA ROZPOČET

               Dohoda o štatúte sama osebe nezahŕňa finančné dôsledky. Je to práve skutočné nasadenie tímov európskej pohraničnej a bezpečnostnej stráže na základe operačného plánu a príslušnej dohody o grante, s ktorým budú spojené náklady uhrádzané z rozpočtu Európskej agentúry pre pohraničnú a pobrežnú stráž. Ďalšie operácie v rámci dohody o štatúte budú financované z vlastných zdrojov Európskej agentúry pre pohraničnú a pobrežnú stráž.

               Vo finančnom výkaze, ktorý je priložený k návrhu nariadenia o európskej pohraničnej a pobrežnej stráži a o výdavkoch Európskej agentúry pre pohraničnú a pobrežnú stráž, sa odhaduje posilnená spolupráca s tretími krajinami (vrátane možných spoločných operácií so susednými krajinami) v období 2017 – 2020 v priemere na 6,090 milióna EUR ročne.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

               Komisia zabezpečí riadne monitorovanie vykonávania dohody o štatúte.

               Bývalá Juhoslovanská republika Macedónsko a Európska agentúra pre pohraničnú a pobrežnú stráž spoločne zhodnotia každú spoločnú operáciu alebo rýchly pohraničný zásah.

               Európska agentúra pre pohraničnú a pobrežnú stráž, bývalá Juhoslovanská republika Macedónsko a participujúce členské štáty zapojené do konkrétnej činnosti na konci výkonu každej činnosti vypracujú najmä správu o uplatnení ustanovení dohody vrátane informácií o spracovávaní osobných údajov.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

               Oblasť pôsobnosti dohody

               Európska agentúra pre pohraničnú a pobrežnú stráž bude na základe tejto dohody schopná nasadiť tímy európskej pohraničnej a pobrežnej stráže s výkonnými právomocami v bývalej Juhoslovanskej republike Macedónsko na účely vykonávania spoločných operácií a rýchlych pohraničných zásahov. Hoci táto dohoda nerozširuje rozsah pôsobnosti Dohody medzi Európskym spoločenstvom a Bývalou juhoslovanskou republikou Macedónsko o readmisii osôb bez povolenia na pobyt („readmisná dohoda medzi ES a bývalou Juhoslovanskou republikou Macedónsko“)
                  2
               , tímy Európskej agentúry pre pohraničnú a pobrežnú stráž môžu v rámci konkrétnej návratovej operácie pomáhať bývalej Juhoslovanskej republike Macedónsko pri identifikácii osôb, ktoré sa majú prijať späť do bývalej Juhoslovanskej republiky Macedónsko, v súlade s readmisnou dohodou medzi ES a bývalou Juhoslovanskou republikou Macedónsko.

               Tímy európskej pohraničnej a pobrežnej stráže sa môžu nasadiť na území bývalej Juhoslovanskej republiky Macedónsko len v regiónoch, ktoré susedia s vonkajšími hranicami EÚ, a členovia tímu majú výkonné právomoci v tých oblastiach bývalej Juhoslovanskej republiky Macedónsko, ktoré sú stanovené v operačnom pláne.

               Začatie činnosti

               Iniciatívu na začatie činnosti môže navrhnúť agentúra. Príslušné orgány bývalej Juhoslovanskej republiky Macedónsko môžu požiadať agentúru, aby zvážila začatie činnosti. Vykonávanie činnosti si vyžaduje súhlas príslušných orgánov bývalej Juhoslovanskej republiky Macedónsko a agentúry.

               Operačný plán

               Pred každou spoločnou operáciou alebo rýchlym pohraničným zásahom musí agentúra a bývalá Juhoslovanská republika Macedónsko schváliť operačný plán. Tento operačný plán musí zároveň odsúhlasiť členský štát alebo členské štáty susediace s operačným priestorom.

               V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu vrátane opisu a posúdenia situácie, operačného zámeru a cieľov, operačnej stratégie, typu technického vybavenia, ktoré sa má použiť, plánu vykonávania, spolupráce s tretími krajinami, inými agentúrami Únie a orgánmi alebo medzinárodnými organizáciami, ustanovení v oblasti základných práv vrátane ochrany osobných údajov, koordinačnej, veliacej, kontrolnej, komunikačnej štruktúry a štruktúry podávania správ, systémov organizácie a logistiky, hodnotenia a finančných aspektov spoločnej operácie alebo rýchleho pohraničného zásahu.

               Úlohy a právomoci členov tímu

               Podľa všeobecného pravidla sú tímy oprávnené plniť úlohy a vykonávať výkonné právomoci potrebné na kontrolu hraníc a návratové operácie. Tímy dodržiavajú zákony a iné právne predpisy bývalej Juhoslovanskej republiky Macedónsko.

               Tímy konajú na území bývalej Juhoslovanskej republiky Macedónsko len podľa pokynov a v prítomnosti pohraničnej stráže alebo iných príslušných pracovníkov bývalej Juhoslovanskej republiky Macedónsko.

               Ak je to vhodné, členovia tímu nosia svoje uniformy a majú na nich viditeľné osobné identifikačné údaje, pričom na rukáve majú modrú pásku so znakmi Európskej únie a agentúry. Majú pri sebe aj akreditačný doklad na účely jasnej identifikácie štátnymi orgánmi bývalej Juhoslovanskej republiky Macedónsko.

               Členovia tímu môžu nosiť služobné zbrane, strelivo a výstroj povolené v súlade s vnútroštátnymi právnymi predpismi ich vlastného štátu a s právnymi predpismi bývalej Juhoslovanskej republiky Macedónsko. Orgány bývalej Juhoslovanskej republiky Macedónsko vopred informujú agentúru o povolených služobných zbraniach, strelive a výstroji a o príslušnom právnom rámci a podmienkach ich použitia.

               Členovia tímu sú oprávnení používať silu vrátane služobných zbraní, streliva a výstroja so súhlasom ich vlastného štátu a orgánov bývalej Juhoslovanskej republiky Macedónsko v prítomnosti pohraničnej stráže alebo iných príslušných pracovníkov bývalej Juhoslovanskej republiky Macedónsko a v súlade s vnútroštátnymi právnymi predpismi bývalej Juhoslovanskej republiky Macedónsko. Orgány bývalej Juhoslovanskej republiky Macedónsko môžu členom tímu povoliť používanie sily aj v neprítomnosti pohraničnej stráže. Orgány bývalej Juhoslovanskej republiky Macedónsko vopred informujú agentúru o prípustnom použití fyzickej sily a donucovacích prostriedkov, ako aj podmienkach ich použitia.

               Pred nasadením členov tímu informujú orgány bývalej Juhoslovanskej republiky Macedónsko agentúru o vnútroštátnych databázach, do ktorých možno nahliadnuť v súlade s vnútroštátnymi právnymi predpismi bývalej Juhoslovanskej republiky Macedónsko. K vnútroštátnym databázam majú prístup len oprávnené osoby z bývalej Juhoslovanskej republiky Macedónsko a údaje sa v prípade potreby môžu sprístupniť len členom tímu.

               Pozastavenie a ukončenie činnosti

               Agentúra aj orgány bývalej Juhoslovanskej republiky Macedónsko môžu pozastaviť alebo ukončiť vykonávanie činnosti, ak sa domnievajú, že druhá strana nerešpektuje ustanovenia dohody alebo operačného plánu.

               Výsady a imunity členov tímu

               Členovia tímu požívajú pri všetkých činnostiach vykonávaných v rámci plnenia služobných funkcií („v službe“) imunitu voči trestnej právomoci bývalej Juhoslovanskej republiky Macedónsko, zatiaľ čo pri konaní „mimo službu“ túto imunitu nemajú.

               V operačnom pláne sa podrobne stanovujú činnosti, na ktoré sa vzťahuje imunita voči trestnej právomoci bývalej Juhoslovanskej republiky Macedónsko.

               V prípade obvinenia člena tímu zo spáchania trestného činu výkonný riaditeľ agentúry príslušným súdnym orgánom bývalej Juhoslovanskej republiky Macedónsko pred začatím konania pred súdom potvrdí, či bol daný čin vykonaný v rámci plnenia služobných funkcií alebo nie. Výkonný riaditeľ agentúry prijme svoje rozhodnutie po dôkladnom zvážení všetkých podaní príslušného orgánu členského štátu, ktorý príslušníka pohraničnej stráže alebo iného príslušného pracovníka nasadil, ako aj všetkých podaní príslušných orgánov bývalej Juhoslovanskej republiky Macedónsko. Potvrdenie výkonného riaditeľa agentúry je pre jurisdikciu bývalej Juhoslovanskej republiky Macedónsko záväzné.

               Udelené výsady a imunita voči súdnej právomoci bývalej Juhoslovanskej republiky Macedónsko nevynímajú členov tímu zo súdnej právomoci domovského členského štátu.

               Podobný režim sa uplatňuje na občianskoprávnu a administratívnu zodpovednosť členov tímu.

               Členovia tímu môžu byť zbavení imunity voči trestnej, občianskej a správnej právomoci bývalej Juhoslovanskej republiky Macedónsko členským štátom, ktorý dotknutého príslušníka pohraničnej stráže alebo iného príslušného pracovníka nasadil. Takéto zbavenie imunity musí byť vždy výslovné.

               V dohode sa stanovuje mechanizmus zameraný na náhradu škôd. Mechanizmus náhrady škôd sa zakladá na článku 42 nariadenia (EÚ) 2016/1624 o európskej pohraničnej a pobrežnej stráži. Ak škodu spôsobil člen tímu, ktorý je „v službe“, zodpovedá za ňu bývalá Juhoslovanská republika Macedónsko. Ak škodu spôsobil člen tímu z participujúceho členského štátu, ktorý je „v službe“, a to hrubou nedbanlivosťou alebo úmyselným konaním, alebo ak bol čin spáchaný „mimo služby“, bývalá Juhoslovanská republika Macedónsko môže požiadať prostredníctvom výkonného riaditeľa agentúry o to, aby náhradu škody uhradil dotknutý participujúci členský štát. Ak škodu spôsobil pracovník agentúry, môže bývalá Juhoslovanská republika Macedónsko požadovať, aby náhradu škody uhradila agentúra.

               Proti členom tímu nemožno prijať opatrenia na exekúciu okrem prípadu, keď sa proti nim začne občianskoprávne konanie, ktoré nesúvisí s ich služobnými funkciami.

               Majetok členov tímu potrebný na plnenie ich služobných funkcií nemožno zaistiť. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               Členovia tímu sú v súvislosti so službami poskytovanými agentúre oslobodení od ustanovení týkajúcich sa sociálneho zabezpečenia, ktoré môžu platiť v bývalej Juhoslovanskej republike Macedónsko. Zároveň sú oslobodení od akejkoľvek formy zdanenia v bývalej Juhoslovanskej republike Macedónsko, pokiaľ ide o mzdy a požitky, ktoré im vypláca agentúra alebo ich členské štáty, ako aj akýkoľvek príjem, ktorý dostanú mimo bývalej Juhoslovanskej republiky Macedónsko.

               Orgány bývalej Juhoslovanskej republiky Macedónsko povolia vstup a výstup tovaru na osobné použitie členov tímu a v súvislosti s takýmto tovarom udelia výnimku z uplatňovania všetkých ciel, daní a súvisiacich poplatkov (okrem poplatkov za skladovanie, dopravu a podobné služby).

               Osobná batožina členov tímu je vyňatá z kontroly, pokiaľ neexistujú závažné dôvody predpokladať, že obsahuje tovar, ktorý nie je pre osobnú potrebu členov tímu, alebo tovar, ktorého dovoz alebo vývoz zakazuje zákon alebo ktorý podlieha predpisom bývalej Juhoslovanskej republiky Macedónsko o karanténe. Kontrola takejto osobnej batožiny sa vykonáva len v prítomnosti dotknutého člena (členov) tímu alebo povereného zástupcu agentúry.

               Na dokumenty, korešpondenciu a majetok členov tímu sa vzťahuje nedotknuteľnosť s výnimkou opatrení na exekúciu. Členovia tímu nie sú povinní poskytnúť svedeckú výpoveď.

               Akreditačný doklad

               Agentúra v spolupráci s bývalou Juhoslovanskou republikou Macedónsko vydáva členom tímu akreditačný doklad na účely identifikácie pri kontakte s orgánmi bývalej Juhoslovanskej republiky Macedónsko ako dôkaz práv držiteľa na plnenie úloh a vykonávanie právomocí uvedených v tejto dohode a v operačnom pláne. Akreditačný doklad v spojení s platným cestovným dokladom umožňuje členovi tímu vstup do bývalej Juhoslovanskej republiky Macedónsko bez toho, aby potreboval víza alebo vopred vydané povolenie.

               Základné práva

               Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup k azylovým konaniam, ľudskú dôstojnosť a zákaz mučenia, neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Nesmú svojvoľne diskriminovať osoby z akýchkoľvek dôvodov vrátane z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku, sexuálnej orientácie či rodovej identity. Akékoľvek opatrenia zasahujúce do týchto základných práv a slobôd musia byť primerané cieľom, ktoré takéto opatrenia sledujú, a rešpektovať podstatu týchto základných práv a slobôd.

               Každá strana musí mať zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci. Agentúra zriadila mechanizmus na podávanie sťažností uvedený v článku 72 nariadenia (EÚ) 2016/1624 o európskej pohraničnej a pobrežnej stráži, a teda spĺňa túto povinnosť. Ak sa orgány bývalej Juhoslovanskej republiky Macedónsko nerozhodnú vytvoriť konkrétny mechanizmus, ktorého úlohou by bolo riešiť podané sťažnosti týkajúce sa tejto dohody, mohol by takéto sťažnosti riešiť ombudsman bývalej Juhoslovanskej republiky Macedónsko.

               Spracovanie osobných údajov

               Osobné údaje spracovávajú členovia tímu, ak je to nevyhnutné, a to v súlade s pravidlami uplatňujúcimi sa na agentúru a na členské štáty EÚ. Spracovávanie osobných údajov bývalou Juhoslovanskou republikou Macedónsko podlieha jej vnútroštátnym právnym predpisom.

               Agentúra, participujúce členské štáty a orgány bývalej Juhoslovanskej republiky Macedónsko na konci výkonu každej činnosti vypracujú spoločnú správu o spracovávaní osobných údajov členmi tímu. Táto správa sa zasiela do agentúry pracovníkovi pre základné práva a úradníkovi pre ochranu údajov, ako aj príslušnému orgánu na ochranu osobných údajov v bývalej Juhoslovanskej republike Macedónsko. Pracovník agentúry pre základné práva a úradník agentúry pre ochranu údajov predkladajú správu výkonnému riaditeľovi agentúry.

               Spory a výklad

               Všetky otázky, ktoré vzniknú v súvislosti s uplatňovaním tejto dohody, posudzujú spoločne zástupcovia príslušných orgánov bývalej Juhoslovanskej republiky Macedónsko a zástupcovia agentúry, ktorí konzultujú s členským štátom alebo členskými štátmi susediacimi s bývalou Juhoslovanskou republikou Macedónsko.

               Ak nedôjde k urovnaniu, spory týkajúce sa výkladu alebo vykonávania tejto dohody sa riešia výlučne rokovaním medzi bývalou Juhoslovanskou republikou Macedónsko a Európskou komisiou, ktorá konzultuje s ktorýmkoľvek členským štátom susediacim s bývalou Juhoslovanskou republikou Macedónsko.

               Príslušné orgány zodpovedné za vykonávanie dohody

               Príslušným orgánom zodpovedným za vykonávanie dohody je v bývalej Juhoslovanskej republike Macedónsko ministerstvo vnútra. Pre Európsku úniu to je Európska agentúra pohraničnej a pobrežnej stráže.

               Spoločné vyhlásenie

               Obe strany súhlasia s tým, že pokiaľ nebude k dispozícii potvrdenie výkonného riaditeľa agentúry, budú sa vyhýbať akýmkoľvek opatreniam, ktoré by mohli ohroziť možné následné trestné stíhanie člena tímu príslušnými orgánmi hostiteľského štátu, vrátane aktívneho uľahčovania návratu člena dotknutého tímu z operačných priestorov európskej pohraničnej a pobrežnej stráže v bývalej Juhoslovanskej republike Macedónsko do jeho/jej domovského členského štátu.

               2018/0319 (NLE)

               Návrh

               ROZHODNUTIE RADY

               o podpise v mene Únie Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte sa vzťahuje na všetky aspekty potrebné na vykonávanie činností.

               (2)Rada 21. februára 2017 povolila Komisii začať rokovania s bývalou Juhoslovanskou republikou Macedónsko o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko.

               (3)Rokovania o dohode o štatúte sa začali 15. septembra 2017 a boli úspešne ukončené parafovaním dohody 18. júla 2018.

               (4)Toto rozhodnutie predstavuje vývoj ustanovení schengenského acquis, na ktorých sa Spojené kráľovstvo nezúčastňuje v súlade s rozhodnutím Rady 2000/365/ES
                  3
               ; Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES
                  4
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Dohoda o štatúte by sa preto mala podpísať a pripojené vyhlásenie k tejto dohode schváliť v mene Únie, s výhradou jej uzavretia k neskoršiemu dátumu,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpis Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko, s výhradou uzavretia uvedenej dohody.

               Text dohody je pripojený k tomuto rozhodnutiu.

               Článok 2

               Vyhlásenie pripojené k tomuto rozhodnutiu sa v mene Únie schvaľuje.

               Článok 3

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 4

               Toto rozhodnutie nadobúda účinnosť dátumom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 251, 16.9.2016, s. 1.

                     (2)

                        Ú. v. EÚ L 334, 19.12.2007, s. 7.

                     (3)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (4)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

    ---documentbreak---

               EURÓPSKA KOMISIA
            V Bruseli5. 9. 2018
            COM(2018) 610 final
            PRÍLOHA
            k
            návrhu rozhodnutia Rady
            o podpise v mene Únie Dohody o štatúte medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               PRÍLOHA

               DOHODA O ŠTATÚTE

               medzi Európskou úniou a bývalou Juhoslovanskou republikou Macedónsko, ktorá sa týka činností vykonávaných Európskou agentúrou pre pohraničnú a pobrežnú stráž v bývalej Juhoslovanskej republike Macedónsko

               EURÓPSKA ÚNIA

               a BÝVALÁ JUHOSLOVANSKÁ REPUBLIKA MACEDÓNSKO,

               ďalej len „zmluvné strany“,

               KEĎŽE môžu vzniknúť situácie, v ktorých Európska agentúra pre pohraničnú a pobrežnú stráž (ďalej len „agentúra“) koordinuje operačnú spoluprácu medzi členskými štátmi Európskej únie a bývalou Juhoslovanskou republikou Macedónsko, a to aj na území bývalej Juhoslovanskej republiky Macedónsko,

               BERÚC DO ÚVAHY, že bývalá Juhoslovanská republika Macedónsko ako kandidátska krajina na členstvo v EÚ od roku 2005 úzko spolupracuje s Úniou pri riadení migračných tokov a pri boji proti nelegálnemu prisťahovalectvu a cezhraničnej trestnej činnosti,

               KEĎŽE zmluvné strany budú dodržiavať ustanovenia stanovené vo vyhláseniach pripojených k tejto dohode o štatúte,

               KEĎŽE by sa mal zaviesť právny rámec vo forme dohody o štatúte pre situácie, v ktorých členovia tímu Európskej agentúry pre pohraničnú a pobrežnú stráž budú mať výkonné právomoci na území bývalej Juhoslovanskej republiky Macedónsko,

               BERÚC DO ÚVAHY, že pri všetkých činnostiach vykonávaných Európskou agentúrou pre pohraničnú a pobrežnú stráž na území bývalej Juhoslovanskej republiky Macedónsko by sa mali plne rešpektovať základné práva,

               ROZHODLI SA UZATVORIŤ TÚTO DOHODU:

               Článok 1

               Rozsah pôsobnosti dohody

               1.Touto dohodou sa upravujú práva a povinnosti členov tímu agentúry pri riadení migračných tokov a pri boji proti nelegálnemu prisťahovalectvu a cezhraničnej trestnej činnosti v bývalej Juhoslovanskej republike Macedónsko, v ktorej majú výkonné právomoci, ako aj ďalšie aspekty potrebné na vykonávanie činností, na ktorých sa zúčastňujú členovia tímu agentúry a príslušné orgány v bývalej Juhoslovanskej republike Macedónsko.

               2.Touto dohodou sa nerozširuje rozsah pôsobnosti Dohody medzi Európskym spoločenstvom a Bývalou juhoslovanskou republikou Macedónsko o readmisii osôb bez povolenia na pobyt („readmisná dohoda medzi ES a bývalou Juhoslovanskou republikou Macedónsko“). Pokiaľ ide o operácie návratu vymedzené v článku 2 ods. 4, táto dohoda sa týka len poskytovania operačnej podpory pre operácie návratu vykonávané v súlade s readmisnou dohodou medzi ES a bývalou Juhoslovanskou republikou Macedónsko.

               3.Táto dohoda sa uplatňuje len na území bývalej Juhoslovanskej republiky Macedónsko a členovia tímu majú výkonné právomoci v tých oblastiach bývalej Juhoslovanskej republiky Macedónsko, ktoré sú stanovené v operačnom pláne.

               Článok 2

               Vymedzenie pojmov

               Na účely tejto dohody sa uplatňuje toto vymedzenie pojmov:

               1.„činnosť“ je spoločná operácia, rýchly pohraničný zásah alebo návratová operácia;

               2.„spoločná operácia“ je činnosť zameraná na riešenie nelegálneho prisťahovalectva alebo cezhraničnej trestnej činnosti alebo na poskytovanie posilnenej technickej a operačnej pomoci na hraniciach bývalej Juhoslovanskej republiky Macedónsko s členským štátom a nasadenie členov tímu agentúry na území bývalej Juhoslovanskej republiky Macedónsko na dané obdobie v súlade s operačným plánom;

               3.„rýchly pohraničný zásah“ je činnosť zameraná na rýchle reagovanie na situáciu predstavujúcu osobitný a neprimeraný problém na hraniciach bývalej Juhoslovanskej republiky Macedónsko s členským štátom na obmedzené obdobie v súlade s operačným plánom;

               4.„návratová operácia“ je agentúrou koordinovaná operácia, ktorá zahŕňa technické a operačné posily poskytované jedným alebo viacerými členskými štátmi a v rámci ktorej sa navrátilci z jedného alebo viacerých členských štátov na základe donútenia alebo dobrovoľne vracajú do bývalej Juhoslovanskej republiky Macedónsko v súlade s Dohodou medzi Európskym spoločenstvom a Bývalou juhoslovanskou republikou Macedónsko o readmisii osôb bez povolenia na pobyt;

               5.„kontrola hraníc“ je kontrola osôb vykonávaná na hraniciach výlučne v nadväznosti na úmysel prekročiť takúto hranicu alebo na prekročenie takejto hranice bez ohľadu na akýkoľvek iný úmysel, ktorá zahŕňa hraničné kontroly na hraničných priechodoch a hraničný dozor medzi hraničnými priechodmi;

               6.„člen tímu“ je buď agentúrny zamestnanec alebo člen tímu príslušníkov pohraničnej stráže z participujúcich členských štátov vrátane príslušníkov pohraničnej stráže, ktorých členské štáty vyslali do agentúry na účely nasadenia počas vykonávania určitej činnosti; môžu sem patriť aj iní príslušní pracovníci, ktorých funkcie sa vymedzia v operačnom pláne;

               7.„členský štát“ je členský štát Európskej únie;

               8.„domovský členský štát“ je členský štát, ktorého je člen tímu príslušníkom pohraničnej stráže alebo iným príslušným pracovníkom;

               9.„osobné údaje“ sú akékoľvek informácie týkajúce sa identifikovanej alebo identifikovateľnej fyzickej osoby; identifikovateľná osoba je osoba, ktorú možno identifikovať priamo alebo nepriamo, najmä odkazom na identifikátor, ako je meno, identifikačné číslo, lokalizačné údaje, online identifikátor, alebo odkazom na jeden či viaceré prvky, ktoré sú špecifické pre fyzickú, fyziologickú, genetickú, mentálnu, ekonomickú, kultúrnu alebo sociálnu identitu danej fyzickej osoby;

               10.„participujúci členský štát“ je členský štát, ktorý sa zúčastňuje na vykonávaní činnosti v bývalej Juhoslovanskej republike Macedónsko tak, že poskytuje technické vybavenie, príslušníkov pohraničnej stráže a iných príslušných pracovníkov, ktorí sú nasadení v rámci tímu;

               11.„agentúra“ je Európska agentúra pre pohraničnú a pobrežnú stráž zriadená nariadením (EÚ) 2016/1624 o európskej pohraničnej a pobrežnej stráži;

               12.„výkonné právomoci členov tímu“ sú právomoci nevyhnutné na výkon požadovaných úloh týkajúcich sa kontroly hraníc a návratových operácií, ktoré sa uskutočňujú na území bývalej Juhoslovanskej republiky Macedónsko počas spoločnej činnosti, tak ako sa uvádza v operačnom pláne.

               Článok 3

               Začatie činnosti

               1.Iniciatívu na začatie činnosti môže príslušným orgánom bývalej Juhoslovanskej republiky Macedónsko navrhnúť agentúra. Príslušné orgány bývalej Juhoslovanskej republiky Macedónsko môžu požiadať agentúru, aby zvážila začatie činnosti.

               2.Vykonávanie činnosti si vyžaduje súhlas tak príslušných orgánov bývalej Juhoslovanskej republiky Macedónsko, ako aj agentúry.

               Článok 4

               Operačný plán

               Operačný plán schválený členským štátom alebo členskými štátmi hraničiacimi s operačnou oblasťou je dohodou medzi agentúrou a bývalou Juhoslovanskou republikou Macedónsko, ktorá sa vzťahuje na každú spoločnú operáciu alebo rýchly pohraničný zásah. V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu; k tomu patrí opis a posúdenie situácie vrátane spôsobu práce, operačný zámer a ciele, typ technického vybavenia, ktoré sa má použiť, plán vykonávania, spolupráca s inými tretími krajinami, inými agentúrami a orgánmi Únie alebo medzinárodnými organizáciami, ustanovenia v oblasti základných práv vrátane ochrany osobných údajov, predpokladané trvanie činnosti, zemepisná oblasť, kde sa činnosť uskutoční, opis úloh a zodpovedností vrátane dodržiavania základných práv a špeciálnych pokynov pre členov tímu, ako aj povolené nahliadanie do databáz a povolené používanie služobných zbraní, streliva a výstroja v bývalej Juhoslovanskej republike Macedónsko, zloženie tímov, ako aj nasadenie iných príslušných pracovníkov, ustanovenia v oblasti velenia a kontroly vrátane mien a hodností príslušníkov pohraničnej stráže bývalej Juhoslovanskej republiky Macedónsko zodpovedných za spoluprácu s členmi tímov agentúry, najmä mien a hodností tých príslušníkov pohraničnej stráže bývalej Juhoslovanskej republiky Macedónsko, ktorí majú počas obdobia nasadenia členov tímu na území bývalej Juhoslovanskej republiky Macedónsko veliteľskú právomoc, a postavenie členov tímov v štruktúre velenia, typ technického vybavenia, ktoré sa použije, koordinačná, veliaca, kontrolná, komunikačná štruktúra a štruktúra podávania správ, systémy organizácie a logistika, hodnotenie a finančné aspekty spoločnej operácie alebo rýchleho pohraničného zásahu. Bývalá Juhoslovanská republika Macedónsko a agentúra vykonávajú hodnotenie spoločnej operácie alebo rýchleho pohraničného zásahu spoločne.

               Článok 5

               Úlohy a právomoci členov tímu

               1 Členovia tímu majú právomoc plniť úlohy a vykonávať výkonné právomoci požadované na kontrolu hraníc a návratové operácie.

               2 Členovia tímu dodržiavajú zákony a iné právne predpisy bývalej Juhoslovanskej republiky Macedónsko.

               3 Členovia tímu môžu plniť úlohy a vykonávať právomoci na území bývalej Juhoslovanskej republiky Macedónsko len podľa pokynov a v prítomnosti príslušníkov pohraničnej stráže alebo iných príslušných pracovníkov bývalej Juhoslovanskej republiky Macedónsko. Bývalá Juhoslovanská republika Macedónsko vydáva podľa potreby pokyny pre tím v súlade s operačným plánom.

               Agentúra môže zodpovednej osobe z hraničnej polície bývalej Juhoslovanskej republiky Macedónsko prostredníctvom svojho koordinačného úradníka komunikovať svoje stanoviská o pokynoch daných tímu. V takom prípade vezme bývalá Juhoslovanská republika Macedónsko tieto stanoviská na vedomie a riadi sa nimi v čo najväčšej miere.

               V prípadoch, keď pokyny vydané tímu nie sú v súlade s operačným plánom, koordinačný úradník o tom bezodkladne podá správu výkonnému riaditeľovi agentúry. Výkonný riaditeľ môže prijať náležité opatrenia vrátane pozastavenia alebo ukončenia činnosti.

               4.Ak je to vhodné, členovia tímu nosia pri plnení svojich úloh a vykonávaní svojich právomocí svoje vlastné uniformy. Ak je to vhodné, členovia tímu majú na svojich uniformách aj viditeľné osobné identifikačné údaje, pričom na rukáve uniformy majú modrú pásku so znakmi Európskej únie a agentúry. Na účely identifikácie pri kontakte s vnútroštátnymi orgánmi bývalej Juhoslovanskej republiky Macedónsko majú členovia tímu vždy pri sebe akreditačný doklad uvedený v článku 8.

               5. Členovia tímu môžu pri plnení svojich úloh a vykonávaní svojich právomocí nosiť služobné zbrane, strelivo a výstroj povolené v súlade s vnútroštátnymi právnymi predpismi domovského členského štátu a právnymi predpismi bývalej Juhoslovanskej republiky Macedónsko. Bývalá Juhoslovanská republika Macedónsko pred nasadením členov tímu informuje agentúru o povolených služobných zbraniach, strelive a výstroji, o príslušnom právnom rámci a o podmienkach ich použitia.

               6. Pri plnení svojich úloh a vykonávaní svojich právomocí sú členovia tímu oprávnení používať silu vrátane služobných zbraní, streliva a výstroja, a to so súhlasom domovského členského štátu a bývalej Juhoslovanskej republiky Macedónsko, v prítomnosti príslušníkov pohraničnej stráže alebo iných príslušných pracovníkov bývalej Juhoslovanskej republiky Macedónsko a v súlade s vnútroštátnymi právnymi predpismi bývalej Juhoslovanskej republiky Macedónsko. Bývalá Juhoslovanská republika Macedónsko môže členom tímu povoliť používanie sily v neprítomnosti pohraničnej stráže alebo iných príslušných pracovníkov bývalej Juhoslovanskej republiky Macedónsko. Bývalá Juhoslovanská republika Macedónsko pred nasadením členov tímu informuje agentúru o prípustnom použití fyzickej sily a donucovacích prostriedkov, ako aj podmienkach ich použitia.

               7.Bývalá Juhoslovanská republika Macedónsko pred nasadením členov tímu informuje agentúru, do ktorých vnútroštátnych databáz možno nahliadnuť. Takéto nahliadanie sa uskutočňuje v súlade s vnútroštátnymi právnymi predpismi bývalej Juhoslovanskej republiky Macedónsko.

               Prístup do vnútroštátnych databáz majú len oprávnené osoby z bývalej Juhoslovanskej republiky Macedónsko, ktoré majú oprávnenie na prístup do príslušných vnútroštátnych databáz.

               Bývalá Juhoslovanská republika Macedónsko môže členom tímu sprístupniť údaje zo svojich vnútroštátnych databáz, ak je to potrebné na plnenie operačných cieľov špecifikovaných v operačnom pláne a na vykonávanie návratových operácií.

               Článok 6

               Pozastavenie a ukončenie činnosti

               1. Výkonný riaditeľ agentúry môže po tom, ako písomne informuje bývalú Juhoslovanskú republiku Macedónsko, pozastaviť alebo ukončiť činnosť, ak bývalá Juhoslovanská republika Macedónsko nerešpektuje ustanovenia tejto dohody alebo operačného plánu. Výkonný riaditeľ musí bývalej Juhoslovanskej republike Macedónsko oznámiť dôvody takéhoto rozhodnutia.

               2. Bývalá Juhoslovanská republika Macedónsko môže po tom, ako písomne informuje agentúru, pozastaviť alebo ukončiť činnosť, ak agentúra alebo ktorýkoľvek participujúci členský štát nerešpektujú ustanovenia tejto dohody alebo operačného plánu. Bývalá Juhoslovanská republika Macedónsko musí agentúre oznámiť dôvody takéhoto rozhodnutia.

               3. Výkonný riaditeľ agentúry alebo minister vnútra bývalej Juhoslovanskej republiky Macedónsko môžu pozastaviť alebo ukončiť činnosť v prípadoch porušenia základných práv, porušenia zásady zákazu vyhostenia alebo vrátenia (zásada non-refoulement) alebo pravidiel o ochrane údajov.

               4. Ukončenie činnosti neovplyvní práva ani povinnosti vyplývajúce z vykonávania tejto dohody alebo operačného plánu pred takýmto ukončením.

               Článok 7

               Výsady a imunity členov tímu

               1. Výsady a imunity udelené členom tímu agentúry sa zameriavajú na zabezpečenie úspešného vykonávania ich úradných funkcií v priebehu činností vykonávaných v súlade s operačným plánom na území bývalej Juhoslovanskej republiky Macedónsko.

               2. Na dokumenty, korešpondenciu a majetok členov tímu sa vzťahuje nedotknuteľnosť s výnimkou opatrení na exekúciu, ktoré sú povolené podľa odseku 8.

               3. Členovia tímu požívajú imunitu voči trestnej právomoci bývalej Juhoslovanskej republiky Macedónsko, pokiaľ ide o všetky činy vykonané v rámci plnenia ich služobných funkcií počas realizácie činností vykonávaných v súlade s operačným plánom.

               V prípade obvinenia člena tímu zo spáchania trestného činu sa táto skutočnosť bezodkladne oznámi výkonnému riaditeľovi agentúry a príslušnému orgánu domovského členského štátu. Pred začatím konania pred súdom výkonný riaditeľ agentúry po dôkladnom posúdení všetkých podaní príslušného orgánu domovského členského štátu a príslušných orgánov bývalej Juhoslovanskej republiky Macedónsko potvrdí príslušným súdnym orgánom bývalej Juhoslovanskej republiky Macedónsko, či bol daný čin realizovaný v rámci plnenia služobných funkcií počas realizácie činností vykonávaných v súlade s operačným plánom. Pokiaľ nebude k dispozícii toto potvrdenie, agentúra a domovský členský štát sa zdržia akýchkoľvek opatrení, ktoré by mohli ohroziť prípadné následné trestné stíhanie člena tímu príslušnými orgánmi bývalej Juhoslovanskej republiky Macedónsko.

               Ak bol čin spáchaný v rámci plnenia služobných funkcií počas realizácie činností vykonávaných v súlade s operačným plánom, konanie sa nezačne. Ak čin nebol spáchaný v rámci plnenia služobných funkcií počas realizácie činností vykonávaných v súlade s operačným plánom, v konaní sa môže pokračovať. Potvrdenie výkonného riaditeľa agentúry je pre orgány bývalej Juhoslovanskej republiky Macedónsko záväzné.

               Udelené výsady a imunita voči trestnej právomoci bývalej Juhoslovanskej republiky Macedónsko nevynímajú členov tímu zo súdnej právomoci domovského členského štátu.

               4. Členovia tímu požívajú imunitu voči občianskej a správnej právomoci bývalej Juhoslovanskej republiky Macedónsko, pokiaľ ide o všetky činy vykonané v rámci plnenia ich služobných funkcií počas realizácie činností vykonávaných v súlade s operačným plánom.

               Ak sa proti členom tímu začne akékoľvek občianskoprávne konanie pred akýmkoľvek súdom bývalej Juhoslovanskej republiky Macedónsko, táto skutočnosť sa bezodkladne oznámi výkonnému riaditeľovi agentúry a príslušnému orgánu domovského členského štátu. Pred začatím konania pred súdom výkonný riaditeľ agentúry po dôkladnom posúdení všetkých podaní príslušného orgánu domovského členského štátu a príslušného orgánu bývalej Juhoslovanskej republiky Macedónsko potvrdí príslušným súdnym orgánom bývalej Juhoslovanskej republiky Macedónsko, či daný čin vykonali členovia tímu v rámci plnenia svojich služobných funkcií počas realizácie činností vykonávaných v súlade s operačným plánom.

               Ak bol čin spáchaný v rámci plnenia služobných funkcií počas realizácie činností vykonávaných v súlade s operačným plánom, konanie sa nezačne. Ak čin nebol spáchaný v rámci plnenia služobných funkcií počas realizácie činností vykonávaných v súlade s operačným plánom, v konaní sa môže pokračovať. Potvrdenie výkonného riaditeľa agentúry je pre orgány bývalej Juhoslovanskej republiky Macedónsko záväzné.

               Ak návrh na začatie konania podali členovia tímu, nemôžu sa odvolávať na imunitu voči súdnej právomoci v súvislosti s akýmkoľvek protinárokom, ktorý je priamo spojený s hlavným nárokom.

               5. Členovia tímov môžu byť v súlade s odsekmi 3 a 4 tohto článku podľa okolností prípadu zbavení imunity voči trestnej, občianskej a správnej právomoci bývalej Juhoslovanskej republiky Macedónsko domovským členským štátom. Takéto zbavenie imunity musí byť vždy výslovné.

               6. Členovia tímu nie sú povinní vypovedať ako svedkovia.

               7. V prípade škody spôsobenej členom tímu pri výkone služobných funkcií počas realizácie činností vykonávaných v súlade s operačným plánom za akékoľvek škody zodpovedá bývalá Juhoslovanská republika Macedónsko.

               V prípade škody spôsobenej v dôsledku hrubej nedbanlivosti alebo úmyselného konania alebo v prípade, že čin nebol spáchaný v rámci plnenia služobných funkcií členom tímu z participujúceho členského štátu, môže bývalá Juhoslovanská republika Macedónsko prostredníctvom výkonného riaditeľa požadovať, aby náhradu škody uhradil dotknutý participujúci členský štát.

               V prípade škody spôsobenej v dôsledku hrubej nedbanlivosti alebo úmyselného konania alebo v prípade, že čin nebol spáchaný v rámci plnenia služobných funkcií členom tímu, ktorý je zamestnancom agentúry, môže bývalá Juhoslovanská republika Macedónsko požadovať, aby náhradu škody uhradila agentúra.

               8. Proti členom tímu nemožno prijať opatrenia na exekúciu okrem prípadu, keď sa proti nim začne občianskoprávne konanie, ktoré nesúvisí s ich služobnými funkciami počas realizácie činností vykonávaných v súlade s operačným plánom.

               Majetok členov tímu, o ktorom výkonný riaditeľ agentúry potvrdí, že je potrebný na plnenie ich služobných funkcií, nemožno zaistiť na účely splnenia povinnosti uloženej rozsudkom, rozhodnutím alebo rozkazom. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               9. Imunita členov tímu voči súdnej právomoci bývalej Juhoslovanskej republiky Macedónsko ich nevyníma zo súdnej právomoci príslušných domovských členských štátov.

               10. Členovia tímu sú v súvislosti so službami poskytovanými agentúre oslobodení od ustanovení týkajúcich sa sociálneho zabezpečenia, ktoré sú platné v bývalej Juhoslovanskej republike Macedónsko.

               11. Členovia tímu sú oslobodení od akejkoľvek formy zdanenia v bývalej Juhoslovanskej republike Macedónsko, pokiaľ ide o mzdy a požitky, ktoré im vyplácajú agentúra alebo domovské členské štáty, ako aj o akýkoľvek príjem, ktorý dostanú mimo bývalej Juhoslovanskej republiky Macedónsko.

               12. Bývalá Juhoslovanská republika Macedónsko povoľuje v súlade s platnými zákonmi a právnymi predpismi vstup tovaru pre osobné použitie členov tímu a v súvislosti s takýmto tovarom udelí výnimku z uplatňovania všetkých ciel, daní a súvisiacich poplatkov okrem poplatkov za skladovanie, dopravu a podobné služby. Bývalá Juhoslovanská republika Macedónsko povoľuje aj vývoz takéhoto tovaru.

               13. Osobná batožina členov tímu je vyňatá z kontroly, pokiaľ neexistujú závažné dôvody predpokladať, že obsahuje tovar, ktorý nie je pre osobnú potrebu členov tímu, alebo tovar, ktorého dovoz alebo vývoz zakazuje zákon alebo ktorý podlieha predpisom bývalej Juhoslovanskej republiky Macedónsko o karanténe. Kontrola takejto osobnej batožiny sa vykonáva len v prítomnosti dotknutého člena (členov) tímu alebo splnomocneného zástupcu člena (členov) tímu.

               Článok 8

               Akreditačný doklad

               1. Agentúra v spolupráci s bývalou Juhoslovanskou republikou Macedónsko vydáva každému členovi tímu v úradných jazykoch zmluvných strán doklad na účely identifikácie pri kontakte s vnútroštátnymi orgánmi bývalej Juhoslovanskej republiky Macedónsko a ako dôkaz práv držiteľa na plnenie úloh a vykonávanie právomocí uvedených v článku 5 tejto dohody a v operačnom pláne. Tento doklad obsahuje tieto informácie o členovi: meno, štátnu príslušnosť, hodnosť alebo funkciu, aktuálnu digitalizovanú fotografiu a úlohy, ktoré je oprávnený vykonávať počas nasadenia.

               2. Akreditačný doklad v spojení s platným cestovným dokladom umožňuje členovi tímu vstup do bývalej Juhoslovanskej republiky Macedónsko bez toho, aby potreboval víza alebo vopred vydané povolenie.

               3. Akreditačný doklad sa agentúre vráti na konci výkonu činnosti.

               Článok 9

               Základné práva

               1. Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup k azylovým konaniam, ľudskú dôstojnosť a zákaz mučenia, neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Pri plnení svojich úloh a vykonávaní svojich právomocí nesmú svojvoľne diskriminovať osoby z akýchkoľvek dôvodov vrátane z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku, sexuálnej orientácie či rodovej identity. Akékoľvek opatrenia zasahujúce do základných práv a slobôd prijaté pri plnení ich úloh a vykonávaní ich právomocí sú primerané cieľom, ktoré takéto opatrenia sledujú, a rešpektujú podstatu týchto základných práv a slobôd.

               2. Každá zmluvná strana má zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci pri výkone svojich služobných funkcií počas spoločnej operácie, rýchleho pohraničného zásahu alebo návratovej operácie vykonávaných podľa tejto dohody.

               Článok 10

               Spracovanie osobných údajov

               1. Spracúvanie osobných údajov sa uskutočňuje, iba ak je to nevyhnutné pre vykonávanie tejto dohody bývalou Juhoslovanskou republikou Macedónsko, agentúrou alebo participujúcim členským štátom.

               2. Spracúvanie osobných údajov bývalou Juhoslovanskou republikou Macedónsko podlieha jej vnútroštátnym právnym predpisom.

               3. Na spracúvanie osobných údajov na administratívne účely agentúrou a participujúcimi členskými štátmi, a to aj v prípade prenosu osobných údajov do bývalej Juhoslovanskej republiky Macedónsko, sa vzťahuje nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov, rámcové rozhodnutie Rady 2008/977/SVV z 27. novembra 2008 o ochrane osobných údajov spracúvaných v rámci policajnej a justičnej spolupráce v trestných veciach a opatrenia, ktoré agentúra prijala na uplatňovanie nariadenia (ES) č. 45/2001, ako sa uvádza v článku 45 ods. 2 nariadenia (EÚ) 2016/1624.

               4. Ak spracúvanie zahŕňa prenos osobných údajov, členské štáty a agentúra pri prenose osobných údajov do bývalej Juhoslovanskej republiky Macedónsko uvádzajú akékoľvek obmedzenia prístupu k údajom alebo ich použitia, či už všeobecné alebo konkrétne, vrátane obmedzení týkajúcich sa prenosu, vymazania alebo zničenia. Ak vznikne potreba takéhoto obmedzenia po prenose osobných údajov, zodpovedajúcim spôsobom informujú bývalú Juhoslovanskú republiku Macedónsko.

               5. Osobné údaje zozbierané na administratívne účely počas vykonávania činnosti môžu agentúra, participujúce členské štáty a bývalá Juhoslovanská republika Macedónsko spracúvať v súlade s platnými právnymi predpismi o ochrane údajov.

               6. Agentúra, participujúce členské štáty a bývalá Juhoslovanská republika Macedónsko na konci výkonu každej činnosti vypracujú spoločnú správu o uplatňovaní odsekov 1 až 5 tohto článku. Táto správa sa zašle do agentúry pracovníkovi pre základné práva a úradníkovi pre ochranu údajov, ako aj príslušnému orgánu na ochranu osobných údajov v bývalej Juhoslovanskej republike Macedónsko. Pracovník pre základné práva a úradník pre ochranu údajov agentúry predložia správu výkonnému riaditeľovi agentúry.

               Článok 11

               Spory a výklad

               1. Všetky otázky, ktoré vzniknú v súvislosti s uplatňovaním tejto dohody, posudzujú spoločne príslušné orgány bývalej Juhoslovanskej republiky Macedónsko a zástupcovia agentúry, ktorí konzultujú s členským štátom alebo členskými štátmi susediacimi s bývalou Juhoslovanskou republikou Macedónsko.

               2. Ak nedôjde k urovnaniu, spory týkajúce sa výkladu alebo vykonávania tejto dohody sa riešia výlučne rokovaním medzi bývalou Juhoslovanskou republikou Macedónsko a Európskou komisiou, ktorá konzultuje s ktorýmkoľvek členským štátom susediacim s bývalou Juhoslovanskou republikou Macedónsko.

               Článok 12

               Nadobudnutie platnosti, trvanie a vypovedanie dohody

               1. Túto dohodu schvaľujú zmluvné strany v súlade so svojimi vlastnými vnútornými právnymi postupmi.

               2. Táto dohoda nadobúda platnosť prvým dňom druhého mesiaca nasledujúceho po dni, keď si zmluvné strany navzájom oznámia, že ukončili vnútorné právne postupy uvedené v odseku 1.

               3. Táto dohoda sa uzatvára na neurčitý čas. Dohodu možno vypovedať písomnou dohodou medzi zmluvnými stranami alebo jednostranne jednou zo zmluvných strán. V prípade jednostranného vypovedania zmluvná strana, ktorá má v úmysle túto dohodu vypovedať, oznámi túto skutočnosť druhej zmluvnej strane písomne diplomatickou cestou.

               Vypovedanie nadobúda účinnosť prvým dňom druhého mesiaca nasledujúceho po mesiaci, v ktorom bolo oznámené.

               4. Túto dohodu je možné po vzájomnom súhlase oboch zmluvných strán kedykoľvek zmeniť. Zmeny nadobúdajú účinnosť v súlade s odsekom 1 tohto článku.

               5. Oznámenia vykonané v súlade s týmto článkom sa v prípade Európskej únie zasielajú generálnemu sekretariátu Rady Európskej únie a v prípade bývalej Juhoslovanskej republiky Macedónsko ministerstvu zahraničných vecí.

               Článok 13

               Vzťah k iným dohodám

               Táto dohoda sa nedotýka práv a povinností zmluvných strán, ktoré vyplývajú z iných medzinárodných dohôd, ktorými sú obe zmluvné strany viazané.

               Článok 14

               Príslušné orgány zodpovedné za vykonávanie dohody

               1. Príslušným orgánom zodpovedným za vykonávanie tejto dohody je v bývalej Juhoslovanskej republike Macedónsko ministerstvo vnútra.

               2. Príslušným orgánom Európskej únie zodpovedným za vykonávanie tejto dohody je agentúra.

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.

               Za týchto okolností je žiaduce, aby orgány Nórska, Islandu, Švajčiarska a Lichtenštajnska na jednej strane a bývalá Juhoslovanská republika Macedónsko na strane druhej bezodkladne uzavreli dvojstranné dohody týkajúce sa činností, ktoré vykonáva Európska agentúra pre pohraničnú a pobrežnú stráž v bývalej Juhoslovanskej republike Macedónsko, a to za podobných podmienok ako v prípade tejto dohody.

               SPOLOČNÉ VYHLÁSENIE

               Obe strany súhlasia s tým, že pokiaľ nebude k dispozícii potvrdenie výkonného riaditeľa agentúry, budú sa vyhýbať akýmkoľvek opatreniam, ktoré by pravdepodobne mohli ohroziť možné následné trestné stíhanie člena tímu príslušnými orgánmi hostiteľského štátu, vrátane aktívneho uľahčovania návratu člena dotknutého tímu z operačných priestorov európskej pohraničnej a pobrežnej stráže v bývalej Juhoslovanskej republike Macedónsko do jeho/jej domovského členského štátu.


               EURÓPSKA KOMISIA
            V Bruseli12. 10. 2018
            COM(2018) 684 final
            2018/0352(NLE)
            Návrh
            ROZHODNUTIE RADY
            o opozícii, ktorá sa má prijať v mene Únie pri písomnom postupe, ktorý iniciuje Výbor znalcov pre technické otázky Medzivládnej organizácie pre medzinárodnú železničnú dopravu (OTIF) v záujme prijatia zmien v jednotných technických predpisoch UTP GEN-B a UTP TAF

               DÔVODOVÁ SPRÁVA

               1.Predmet návrhu

               Výbor znalcov pre technické otázky (Committee of Technical Experts – CTE) Medzivládnej organizácie pre medzinárodnú železničnú prepravu (OTIF) sa na svojom 11. zasadnutí, ktoré sa konalo 12. – 13. júna 2018 v Berne, rozhodol písomným postupom prijať určité zmeny jednotných technických predpisov (Uniform Technical Prescriptions – UTP). Konkrétne ide o UTP GEN-B týkajúci sa vymedzenia subsystémov a UTP TAF týkajúci sa telematických aplikácií v nákladnej doprave.

               Predpisy UTP organizácie OTIF sú súborom technických špecifikácií, ktoré vyplývajú zo zásad, cieľov a postupov podľa dohovoru COTIF v oblasti výroby a prevádzkovania železničného materiálu, pričom nadradeným cieľom je dosiahnuť maximálnu interoperabilitu. Tým sú UTP organizácie OTIF rovnocenné s technickými špecifikáciami interoperability (TSI) Európskej únie.

               V predpise UTP GEN-B sa vymedzujú subsystémy železničného systému v rámci rozsahu predpisov APTU a ATMF, ktoré tvoria dodatky F a G k dohovoru. Je rovnocenný so zodpovedajúcimi ustanoveniami EÚ v prílohe II k smernici (EÚ) 2016/797 z 11. mája 2016 o interoperabilite železničného systému v Európskej únii
                  1
               .

               V predpise UTP TAF sa stanovujú základné a dodatočné požiadavky na komunikáciu medzi železničnými podnikmi a manažérmi infraštruktúry, databázy, ktoré sa majú využívať na sledovanie pohybu vlakov a vozňov, a informácie, ktoré sa majú poskytovať zákazníkom v oblasti nákladnej dopravy a bez ktorých subsystém TAF nemôže fungovať. Je rovnocenný s TAF TSI
                  2
               .

               V súvislosti s aktuálnym návrhom na zmenu uvedených predpisov UTP, ktorá sa má vykonať písomným postupom, je potrebné rozhodnutie Rady, v ktorom sa stanoví pozícia, ktorá sa má prijať v mene Únie. Navrhujú sa tieto zmeny:

               –zmena bodov 2.1, 2.2 a 2.3 predpisu UTP GEN-B, ako sa stanovuje v prílohe k tomuto rozhodnutiu a v pracovnom dokumente CTE TECH-18010-CTE11-5
                  3
               ,

               –aktualizácia predpisu TAF UTP tak, aby sa zahrnul revidovaný Zoznam technickej dokumentácie (dodatok I) TAF TSI,

               pričom celkovým cieľom je zabezpečiť rovnocennosť TSI a UTP.

               2.Kontext návrhu

               2.1.Dohovor o medzinárodnej železničnej preprave (COTIF)

               Dohovor COTIF je zakladajúcim právnym textom Medzivládnej organizácie pre medzinárodnú železničnú dopravu. Podľa článku 2 ods. 1 dohovoru COTIF je cieľom organizácie podporovať, zlepšiť a po všetkých stránkach uľahčiť medzinárodnú železničnú dopravu, a na tento účel zostaviť systém jednotných právnych predpisov v rôznych oblastiach práva týkajúcich sa medzinárodnej železničnej dopravy. Dohovor COTIF upravuje aj fungovanie organizácie, jej ciele, právomoci, vzťahy so zmluvnými štátmi a všeobecné činnosti.

               Týka sa teda železničných právnych predpisov celej škály právnych a technických otázok v oblasti železničnej dopravy, ktoré možno rozdeliť na dve skupiny: samotný dohovor, upravuje fungovanie organizácie OTIF, a osem dodatkov (vrátane nového dodatku H, ktorý sa má prijať na 13. valnom zhromaždení organizácie), v ktorých sa stanovujú jednotné právne predpisy o železničnej doprave:

               –Dodatok A – Jednotné právne predpisy pre zmluvu o medzinárodnej železničnej preprave cestujúcich a batožín (CIV)

               –Dodatok B – Jednotné právne predpisy pre zmluvu o medzinárodnej železničnej preprave tovaru (CIM)

               –Dodatok C – Poriadok pre medzinárodnú železničnú prepravu nebezpečného tovaru (RID)

               –Dodatok D – Jednotné právne predpisy pre zmluvu o vzájomnom používaní vozňov v medzinárodnej železničnej preprave (CUV)

               –Dodatok E – Jednotné právne predpisy pre zmluvu o využívaní železničnej infraštruktúry v medzinárodnej železničnej preprave (CUI)

               –Dodatok F – Jednotné právne predpisy pre záväzné vyhlasovanie technických noriem a prijímanie jednotných technických predpisov pre železničný materiál určený na používanie v medzinárodnej preprave (APTU UR)

               –Dodatok G – Jednotné právne predpisy pre technické schválenie železničného materiálu používaného v medzinárodnej preprave (ATMF UR)

               –Dodatok H – Jednotné právne predpisy pre bezpečnú prevádzku vlakov v medzinárodnej preprave (EST UR).

               Na základe dodatkov F a G k dohovoru COTIF existuje 12 predpisov UTP v oblasti technickej interoperability.

               COTIF sa uplatňuje v 46 štátoch vrátane 26 členských štátov EÚ (všetky s výnimkou Malty a Cypru).

               2.2.Dohoda medzi Európskou úniou a Medzivládnou organizáciou pre medzinárodnú železničnú prepravu (OTIF)

               Rada 16. júna 2011 prijala rozhodnutie 2013/103/EÚ
                  4
                o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuskym protokolom z 3. júna 1999. Dohoda nadobudla platnosť 1. júla 2011.

               Únia je podobne ako všetky jej členské štáty okrem Cypru a Malty jednou zo zmluvných strán tejto dohody. V rozhodnutí Rady 2013/103/EÚ sa stanovuje, že Úniu na zasadnutiach organizácie OTIF zastupuje Komisia. Je v ňom aj vyhlásenie Únie týkajúce sa vykonávania právomocí (príloha I) a stanovujú sa ním vnútorné postupy Rady, členských štátov a Komisie v súvislosti s postupmi v rámci organizácie OTIF (príloha III).

               2.3.Výbor znalcov pre technické otázky organizácie OTIF

               Výbor znalcov pre technické otázky (CTE) je orgán organizácie OTIF zriadený článkom 8 dohovoru COTIF. Tvoria ho členské štáty organizácie OTIF, ktoré uplatňujú dodatky F a G (APTU a ATMF) k dohovoru COTIF.

               CTE má právomoci v záležitostiach interoperability a technickej harmonizácie v oblasti železničnej dopravy a technických schvaľovacích postupov. Vypracúva dodatky APTU a ATMF a jednotné pravidlá v nich, ktoré sa týkajú železničného materiálu určeného na použitie v medzinárodnej doprave, a to konkrétne týchto aspektov:

               ·prijímanie technických predpisov pre vozidlá a infraštruktúru a záväzné vyhlasovanie noriem,

               ·postupy posudzovania súladu vozidiel s predpismi,

               ·ustanovenia týkajúce sa údržby vozidiel,

               ·oblasti zodpovednosti za zostavu vlaku a bezpečné používanie vozidiel,

               ·ustanovenia týkajúce sa hodnotenia a posudzovania rizika,

               ·špecifikácie pre registre.

               CTE má v súčasnosti stálu pracovnú skupinu (WG TECH), ktorá je zodpovedná za vypracúvanie jeho rozhodnutí.

               2.4.Prijímanie aktov písomným postupom

               Bežný postup prijímania predpisov UTP je stanovený v článkoch 6 a 8 APTU a môže trvať až jeden a pol roka. CTE môže v súlade s článkom 21 ods. 3 svojho rokovacieho poriadku
                  5
                prijímať zmeny predpisov UTP aj písomným postupom, ktorý je menej časovo náročný a môže trvať šesť mesiacov. Na svojom 11. zasadnutí sa jeho členovia v súlade s článkom 21 ods. 3 rokovacieho poriadku dohodli na návrh predsedu prijímať zmeny písomným postupom.

               Výbor v súlade s článkom 21 ods. 3 svojho rokovacieho poriadku prijme rozhodnutie písomným postupom v súlade s týmito pravidlami:

               ·všetci členovia výboru musia byť informovaní písomne o predmete a dôvode hlasovania,

               ·o navzájom nesúvisiacich otázkach sa hlasuje zvlášť,

               ·členom je adresovaná výzva, aby generálnemu tajomníkovi OTIF zaslali svoje hlasy v písomnej forme v určitej lehote (do stanoveného dátumu a času), ktorá musí trvať minimálne 21 kalendárnych dní,

               ·generálny tajomník OTIF písomne potvrdí doručenie každého hlasu,

               ·zaznamenajú sa všetky odpovede doručené v danej lehote,

               ·kvórum je rovnaké ako pri zasadnutí CTE. Ak počet odpovedí doručených pred uplynutím lehoty nedosiahne požadované kvórum, návrh sa považuje za zamietnutý. Možno ho však opätovne predložiť na ďalšom zasadnutí výboru,

               ·ak minimálne traja členovia výboru požiadajú, aby sa navrhované opatrenia preskúmali na zasadaní výboru, písomné konanie sa ukončí bez výsledku, pričom nové zasadnutie výboru sa zvolá čo najskôr

               ·a výsledok hlasovania sa oznámi všetkým členom.

               2.5.Plánované akty CTE, ktoré sa majú prijať písomným postupom

               CTE na svojom 11. zasadnutí predložil na prijatie písomným postupom tieto zmeny:

               –zmena bodov 2.1, 2.2 a 2.3 predpisu UTP GEN-B týkajúceho sa subsystémov,

               –aktualizácia predpisu UTP TAF s cieľom zladiť ho s revidovanou verziou TAF TSI.

               Navrhované zmeny v UTP GEN-B sú založené na žiadosti sformulovanej na 10. zasadnutí CTE, zmeniť bod 2.1 UTP GEN-B tak, aby okrem už zahrnutých koľají a výhybiek zahŕňal aj mosty. Ako dôvod sa uviedla skutočnosť, že pri nedostatočnej kontrole a riadení rozhraní medzi mostami a vozidlami môže dochádzať k nebezpečnými vibráciám.

               WG TECH na základe žiadosti z 10. zasadnutia CTE túto otázku prediskutovala a zhodla sa, že 2.1 UTP GEN-B možno preformulovať všeobecnejšie, konkrétne v ňom uviesť, že COTIF zahŕňa infraštruktúru do tej miery, do akej sa týka rozhraní s vozidlami bez ďalších podrobností. Táto všeobecná zásada by sa vzťahovala aj na ostatné subsystémy týkajúce sa pevných zariadení, t. j. energia a traťové zariadenia riadenia-zabezpečenia a návestenia.

               Po vykonaní predmetnej zmeny by Výbor znalcov pre technické otázky mal právomoc rozhodovať pri každom (budúcom) predpise UTP týkajúcom sa infraštruktúry, energie alebo traťových zariadení riadenia-zabezpečenia a návestenia, na ktoré rozhrania presne by sa mal vzťahovať.

               Je to v súlade so strategickým dokumentom organizácie OTIF o vývoji ustanovení vzťahujúcich sa na infraštruktúru (dokument „TECH-18012-CTE11-6.2“), ktorý bol predmetom diskusie na 11. zasadnutí CTE a na základe ktorého CTE udelila pracovnej skupine WG TECH mandát vypracovať návrhy na vhodné a realizovateľné ustanovenia o infraštruktúre.

               Navrhovaná aktualizácia predpisu UTP TAF nadväzuje na nedávnu revíziu predpisu TSI TAF, ktorej cieľom bolo aktualizovať štruktúru správ TSI TAF, vzor údajov a správ, prevádzkovú databázu vozňov a intermodálnych jednotiek (WIMO) a prijať normu IT pre komunikačnú vrstvu spoločného rozhrania. Tieto zmeny sa zaviedli s cieľom prekonať predchádzajúcu vlastnícku logiku a umožniť rýchlejšie a menej nákladné zavedenie tohto nástroja v komunite používateľov TSI TAF. Referenčné súbory sa zodpovedajúcim spôsobom zrevidovali, výsledkom čoho bola aktualizácia Zoznamu technických dokumentov (dodatok I) v TAF TSI. Preto je potrebná aj aktualizácia zoznamu v predpise UTP TAF.

               Plánovaný akt bude právne záväzný pre členské štáty OTIF a organizácie regionálnej hospodárskej integrácie, ktoré pristúpili k dohovoru COTIF, a konkrétne pre Úniu. Účelom plánovaného aktu je ďalšie zladenie jednotných technických predpisov (UTP) dohovoru COTIF s technickými špecifikáciami interoperability (TSI) EÚ.

               2.6.Právomoci Únie a hlasovacie práva

               V súlade s článkom 6 dohody medzi EÚ a organizáciou OTIF:

               „1. Pri rozhodovaní o otázkach, v ktorých má Únia výlučnú právomoc, uplatní Únia hlasovacie práva svojich členských štátov podľa dohovoru.

               2. Pri rozhodovaní o otázkach, v ktorých má Únia spoločnú právomoc so svojimi členskými štátmi, hlasuje buď Únia, alebo jej členské štáty.

               3. S výhradou článku 26 ods. 7 dohovoru má Únia počet hlasov rovnajúci sa počtu hlasov jej členských štátov, ktoré sú aj zmluvnými stranami dohovoru. Ak hlasuje Únia, jej členské štáty nehlasujú.“

               Ako sa stanovilo v prílohe I k rozhodnutiu Rady 2013/103/EÚ, v sektore železničnej dopravy sa Únia delí o právomoc s členskými štátmi v súlade článkom 91 Zmluvy o fungovaní Európskej únie (ZFEÚ).

               Podľa práva Únie nadobúda Únia výlučnú právomoc v otázkach železničnej dopravy, ak dohovor COTIF alebo právne nástroje prijaté na jeho základe môžu ovplyvniť tieto existujúce pravidlá Únie alebo môžu pozmeniť rozsah ich pôsobnosti. Pravidlá Únie jednoznačne budú ovplyvnené prijatím takýchto zmien, pretože cieľom opatrenia je zladiť predpisy UTP COTIF s ustanoveniami EÚ v prílohe II k smernici (EÚ) 2016/797 a s predpisom TAF TSI.

               Preto Únia v zastúpení Komisie v tomto prípade uplatní svoje hlasovacie práva.

               3.Pozícia, ktorá sa má prijať v mene Únie

               Únia by pre všetky uvedené dôvody mala v písomnom postupe hlasovať za predmetný návrh.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Článok 218 ods. 9 ZFEÚ sa uplatňuje bez ohľadu na to, či je Únia členom orgánu alebo zmluvnou stranou dohody
                  6
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.
                  7

               4.1.2.Uplatnenie na tento prípad

               Akty, ktoré má CTE schváliť, sú akty s právnymi účinkami. Plánované akty majú právne účinky, pretože sa nimi zlaďujú predpisy UTP podľa dohovoru COTIF s predpismi EÚ TS v oblasti subsystémov, čím sa pozmeňuje právny rámec organizácie OTIF.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Záver

               Právnym základom navrhovaného rozhodnutia by mal byť článok 91 ZFEÚ v spojení s článkom 218 ods. 9 ZFEÚ.

               5.Uverejnenie plánovaného aktu

               Keďže aktom CTE sa zmení predpis UTP GEN-B založený na dodatku F k dohovoru COTIF, je vhodné uverejniť ho po prijatí v Úradnom vestníku Európskej únie.

               2018/0352 (NLE)

               Návrh

               ROZHODNUTIE RADY

               o opozícii, ktorá sa má prijať v mene Únie pri písomnom postupe, ktorý iniciuje Výbor znalcov pre technické otázky Medzivládnej organizácie pre medzinárodnú železničnú dopravu (OTIF) v záujme prijatia zmien v jednotných technických predpisoch UTP GEN-B a UTP TAF

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,

               so zreteľom na návrh Európskej komisie,

               Keďže:

               (1)Únia pristúpila k Dohovoru o medzinárodnej železničnej preprave z 9. mája 1980, zmenenému Vilniuskym protokolom z 3. júna 1999 (ďalej len „dohovor COTIF“), v súlade s rozhodnutím Rady 2013/103/EÚ
                  8
               .

               (2)Dohovor COTIF uplatňujú všetky členské štáty s výnimkou Cypru a Malty.

               (3)Podľa článku 8 dohovoru COTIF sa zriadil Výbor znalcov pre technické otázky (CTE) Medzivládnej organizácie pre medzinárodnú železničnú dopravu (OTIF). CTE má v súlade s článkom 20 ods. 1 písm. b) dohovoru COTIF a článkov 6 a 8a dodatku F (APTU) právomoc prijímať rozhodnutia o prijatí jednotných technických predpisov (UTP) alebo ustanoveniach, ktorými sa UTP menia, na základe dodatku F (APTU) a dodatku G (ATMF) k dohovoru COTIF.

               (4)CTE sa po svojom 11. zasadnutí, ktoré sa konalo 12. a 13. júna 2018, rozhodlo prijať písomným postupom zmeny bodov 2.1, 2.2 a 2.3 predpisu UTP týkajúceho sa subsystémov (UTP GEN-B) tak, aby sa do vymedzenia pojmu subsystém „infraštruktúra“ zahrnuli priecestia a iné inžinierske stavby, napríklad mosty, ako sa uvádza v dokumente pripojenom k tomuto rozhodnutiu.

               (5)Je vhodné stanoviť pozíciu, ktorá sa má prijať v mene Únie na pôde CTE, pretože zmeny bodov 2.1, 2.2 a 2.3 v predpise UTP GEN-B na základe dodatku F (APTU) k dohovoru COTIF budú pre Úniu záväzné.

               (6)Cieľom týchto zmien je zladiť vymedzenie pojmov v predpise UTP GEN-B dohovoru COTIF s vymedzením pojmov Únie v prílohe II k smernici (EÚ) 2016/797
                  9
                a zahrnúť do vymedzenia pojmu subsystém „infraštruktúra“ priecestia a iné inžinierske stavby, napríklad mosty.

               (7)Navrhované zmeny sú v súlade s právom a so strategickými cieľmi Únie, pretože prispievajú k zladeniu právnych predpisov OTIF so zodpovedajúcimi ustanoveniami EÚ, a preto by ich mala Únia podporiť,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v písomnom postupe, ktorý iniciuje Výbor znalcov pre technické otázky Dohovoru o medzinárodnej železničnej preprave z 9. mája 1980 o zmenách bodov 2.1, 2.2 a 2.3 jednotného technického predpisu UTP GEN B, je založená na návrhu aktu Výboru znalcov pre technické otázky organizácie OTIF pripojenom k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Smernica Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (Ú. v. EÚ L 138, 26.5.2016, s. 44).

                     (2)

                        Nariadenie Komisie (EÚ) č. 1305/2014 z 11. decembra 2014 o technickej špecifikácii interoperability týkajúcej sa subsystému „telematické aplikácie v nákladnej doprave“ železničného systému v Európskej únii (Ú. v. EÚ L 356, 12.12.2014, s. 438).

                     (3)

                        https://otif.org/fileadmin/new/2-Activities/2E-Technical-Interoperability/2Ea-CTE/2Ea2-Working-Documents/2018/TECH-18010-CTE11-5-e-UTP-GEN-B-amendments.pdf

                     (4)

                        Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuskym protokolom z 3. júna 1999 (Ú. v. EÚ L 51, 23.2.2013, s. 1).

                     (5)

                        http://otif.org/fileadmin/user_upload/otif_verlinkte_files/02_organe/06_fachaus_tech/RI-CTE_11_02_2009_e.pdf

                     (6)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (7)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (8)

                        Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuskym protokolom z 3. júna 1999 (Ú. v. EÚ L 51, 23.2.2013, s. 1).

                     (9)

                        Smernica Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (Ú. v. EÚ L 138, 26.5.2016, s. 44).

    ---documentbreak---

               EURÓPSKA KOMISIA
            V Bruseli12. 10. 2018
            COM(2018) 684 final
            PRÍLOHA
            k
            návrhuROZHODNUTIU RADY
            o opozícii, ktorá sa má prijať v mene Únie pri písomnom postupe, ktorý iniciuje Výbor znalcov pre technické otázky Medzivládnej organizácie pre medzinárodnú železničnú dopravu (OTIF) v záujme prijatia zmien v jednotných technických predpisoch UTP GEN-B a UTP TAF

               PRIPOJENÝ DOKUMENT

               Navrhované zmeny na prijatie písomným postupom vo Výbore znalcov pre technické otázky organizácie OTIF

               1.Hlasovať za návrh zmien bodov 2.1, 2.2 a 2.3 jednotného technického predpisu UTP GEN-B, ako ho skoncipoval CTE v pracovnom dokumente TECH-18010-CTE11-5 a ako sa uvádza ďalej:

               „2.1 Infraštruktúra

               COTIF zahŕňa infraštruktúru len do tej miery, do akej sa týka rozhraní s vozidlami. Preto subsystém „infraštruktúra“ zahŕňa len koľaje a výhybky.

               2.2 Energia

               COTIF zahŕňa energetický systém len do tej miery, do akej sa týka rozhraní s vozidlami. Preto subsystém „energia“ zahŕňa len systém trolejového vedenia a kvalitu dodávaného výkonu.

               2.3 Traťové zariadenia riadenia-zabezpečenia a návestenia

               COTIF zahŕňa traťové zariadenia riadenia-zabezpečenia a návestenia a to len do tej miery, do akej sa týka rozhraní s vozidlami.“

               2.Hlasovať za návrh zmien predpisu UTP TAF, ktorý sformuloval CTE a ktorý zahŕňa aktualizáciu Zoznamu technických dokumentov v UTP TAF a jeho prispôsobenie podľa zodpovedajúceho nového zrevidovaného zoznamu v dodatku I k predpisu TAF TSI.


               EURÓPSKA KOMISIA
            V Bruseli17. 10. 2018
            COM(2018) 707 final
            2018/0363(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa technických požiadaviek na lode vnútrozemskej plavby

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie na zasadnutí Európskeho výboru pre vypracovanie noriem v oblasti vnútrozemskej plavby (CESNI) 8. novembra 2018, ako aj na plenárnom zasadnutí Ústrednej komisie pre plavbu na Rýne (CCNR) v súvislosti s plánovaným prijatím európskych noriem pre odborné kvalifikácie v oblasti vnútrozemskej plavby, ktorými sa stanovujú technické požiadavky na lode vnútrozemskej plavby (norma ES-TRIN 2019/1).

               2.Kontext návrhu

               2.1.Revidovaný dohovor pre plavbu na Rýne

               V revidovanom dohovore pre plavbu na Rýne zo 17. októbra 1868 sa vymedzuje právny rámec, ktorým sa riadi využívanie Rýna ako vnútrozemskej vodnej cesty na plavbu a stanovujú sa právomoci Ústrednej komisie pre plavbu na Rýne (CCNR). V súčasnosti platné znenie dohovoru bolo výsledkom

                  dohovoru z 20. novembra 1963

               , ktorý nadobudol platnosť 14. apríla 1967.

               Zmluvnými stranami revidovaného dohovoru pre plavbu na Rýne sú v súčasnosti štyri členské štáty EÚ (Belgicko, Francúzsko, Nemecko, Holandsko) a Švajčiarsko.

               2.2.CCNR a CESNI

               CCNR je medzinárodná organizácia, ktorej úlohou je realizovať iniciatívy zamerané na zaručenie slobody plavby na Rýne a podporovať plavbu na Rýne. Plénum zasadá dvakrát ročne a zasadnutí sa zúčastňujú zástupcovia členských štátov CCNR. Ide o rozhodovací orgán CCNR, ktorý prijíma uznesenia ústrednej komisie. Každý štát má jeden hlas a rozhodnutia sa prijímajú jednomyseľne. Uznesenia sú právne záväzné. EÚ nie je členom CCNR.

               V roku 2015 prijala CCNR uznesenie, ktorým sa zriadil Európsky výbor pre vypracovanie noriem v oblasti vnútrozemskej plavby (Comité Européen pour l’Élaboration de Standards dans le Domaine de Navigation Intérieure – CESNI). Súčasťou jeho úloh je prijímanie technických noriem v rôznych oblastiach, najmä pokiaľ ide o plavidlá, informačné technológie a posádku, jednotný výklad týchto noriem a príslušných postupov, ako aj rokovania o bezpečnosti plavby, ochrane životného prostredia alebo iných oblastiach plavby.

               CESNI tvoria experti zastupujúci členské štáty CCNR a EÚ, ktoré majú hlasovacie práva rozdelené tak, že každý štát má jeden hlas. EÚ nie je členom CESNI. Môže sa však bez hlasovacích práv zúčastňovať na práci CESNI spolu s medzinárodnými organizáciami, ktorých poslanie sa týka oblastí pokrytých aktivitami CESNI.

               2.3.Pripravovaný akt CESNI a CCNR

               Výbor CESNI má na svojom zasadnutí 8. novembra 2018 prijať normy, ktorými sa stanovujú technické požiadavky na lode vnútrozemskej plavby (norma ES-TRIN 2019).

               Prvé znenie ES-TRIN (ES-TRIN 2015) dokončil CESNI na svojom zasadnutí 28. septembra 2015. Formálne ju CESNI prijal na plenárnom zasadnutí 26. novembra 2015. Prvú zmenu normy ES-TRIN z roku 2017 prijal výbor CESNI na svojom zasadnutí 6. júla 2017.

               ES-TRIN sa pravidelne aktualizuje zohľadňujúc prácu pracovných skupín CESNI.

               Pravidelná aktualizácia ES-TRIN je potrebná na:

               ·zachovanie vysokej úrovne bezpečnosti vnútrozemskej plavby

               ·sledovanie technického vývoja (napr. systémy boja proti požiaru, navigačných zariadení)

               ·zabezpečenie súladu s právnym rámcom EÚ.

               V rokoch 2017 a 2018 experti z CESNI pripravili zmenu normy ES-TRIN 2019/1.

               ES-TRIN 2019/1 obsahuje rôzne zmeny, najmä pokiaľ ide o tieto oblasti:

               – automatické externé defibrilátory;

               – systémy boja proti požiaru - K2CO3;

               – osobitné ustanovenia pre elektrické pohonné systémy (kapitola 11);

               – prechodné ustanovenia týkajúce sa:

               • maximálnej hladiny hluku,

               • motorov,

               • elektrického zariadenia a vybavenia,

               • malých člnov,

               • únikových ciest na osobných plavidlách,

               • pohonného systému osobných plavidiel a

               • bezpečnostného vybavenia kormy zadného horného predelu.

               Na zasadnutí 10. apríla 2018 výbor CESNI rozhodol, že normu ES-TRIN 2019 prijme na zasadnutí 8. novembra 2018. Pred týmto zasadnutím sa očakáva, že sa do návrhu normy zavedú len formálne a menšie zmeny. Norma ES-TRIN 2019/1 bude zverejnená na osobitnom webovom sídle (cesni.eu). Všetky členské štáty EÚ majú k uvedeným návrhom noriem (chránený) prístup.

               Norma ES-TRIN 2019/1 sa zahrnie do právnych predpisov EÚ v súlade so smernicou Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES
                  1
               .

               Technické normy, ktoré prijal CESNI, sú zahrnuté do prílohy II k smernici 2016/1629 a musia sa aktualizovať prostredníctvom delegovaných aktov.

               S cieľom zabezpečiť súlad medzi dvoma existujúcimi právnymi režimami týkajúcimi sa technických požiadaviek na lode vnútrozemskej plavby (Rýn a EÚ) je nevyhnutné stanoviť rovnaké normy. Právne predpisy EÚ a nariadenie CCNR budú od 1. januára 2020 odkazovať na normu ES-TRIN 2019/1.

               3.Pozícia, ktorá sa má zaujať v mene Únie

               Rozhodnutie o stanovení pozície Únie je potrebné na to, aby sa zabezpečilo náležité zohľadnenie záujmov EÚ pri prijímaní rozhodnutí o stanovovaní noriem pre lode vnútrozemskej plavby.

               Aktualizácia technickej normy ES-TRIN bola predmetom intenzívnej prípravy na úrovni expertov v CESNI. V tomto ohľade sa konzultovalo so širokou škálou expertov z verejnej i súkromnej oblasti. Počas prípravy uvedenej normy sa na úrovni CESNI uskutočnili tieto technické stretnutia:

               ·pracovné stretnutia (21. – 22. 2. 2017; 28. – 29. 6. 2017; 27. – 28. 9. 2017; 28. – 30. 11. 2017; 20. – 22. 2. 2018) a

               ·zasadnutie výboru (10. 4. 2018).

               Týmito stretnutiami sa umožnilo dosiahnutie dohody na úrovni expertov o technických požiadavkách na lode vnútrozemskej plavby.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom daného orgánu alebo zmluvnou stranou danej dohody
                  2
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Pokiaľ ide o uplatniteľnosť článku 218 ods. 9 ZFEÚ, postup stanovený v uvedenom článku sa musí dodržiavať, len čo budú splnené podmienky stanovené v danom článku. Týmito podmienkami sú: a) príslušná oblasť patrí do právomoci Únie, b) pozícia Únie sa vyjadrí v rámci orgánu zriadeného medzinárodnou dohodou, keď je tento orgán vyzvaný prijať c) akty s právnymi účinkami. Judikatúrou sa objasnilo, že členstvo Únie v príslušnom orgáne nie je nevyhnutným predpokladom na to, aby sa uplatňoval článok 218 ods. 9 ZFEÚ.

               V tomto prípade je zrejmé, že technické požiadavky na lode vnútrozemskej plavby nielenže patria do právomoci Únie, ale čo je dôležitejšie, EÚ vykonáva svoje právomoci prostredníctvom smernice (EÚ) 2016/1629 a oblasť technických požiadaviek na lode vnútrozemskej plavby je v prevažnej miere regulovaná prostredníctvom spoločných pravidiel Únie.

               CESNI aj CCNR spĺňajú druhé kritérium, a to tým, že sú orgánmi zriadenými podľa medzinárodnej dohody.

               Hoci pravidlá, ktoré prijal CESNI, nie sú samy osebe záväzné, je jasné, že sa stanú záväznými pre členov CCNR, len čo táto organizácia upraví svoj legislatívny rámec (nariadenia o prehliadkach plavidiel na Rýne) tak, aby obsahoval odkaz na normu prijatú výborom CESNI a zabezpečí, aby sa táto norma stala povinnou v rámci uplatňovania revidovaného dohovoru pre plavbu na Rýne. Záväzný charakter tohto nariadenia medzi členmi CCNR je stanovený v Mannheimskom dohovore zo 17. októbra 1868
                  4
               .

               Okrem toho z judikatúry Súdneho dvora EÚ zároveň vyplýva, že nezáväzný akt medzinárodnej organizácie možno na účely uplatňovania článku 218 ods. 9 ZFEÚ považovať za „akt s právnymi účinkami“ vo všetkých prípadoch, keď by mohol tento akt rozhodujúcim spôsobom ovplyvniť obsah právnych predpisov EÚ. Ako už bolo vysvetlené, pri akýchkoľvek zmenách smernice (EÚ) 2016/1629 sa musí zohľadniť rámec uplatniteľný podľa revidovaného dohovoru pre plavbu na Rýne.

               Technické normy, ktoré prijal CESNI, sú zahrnuté do prílohy II k smernici 2016/1629 a musia sa aktualizovať prostredníctvom delegovaných aktov.

               Rada preto musí schváliť rozhodnutie podľa článku 218 ods. 9 ZFEÚ stanovujúce pozíciu, ktorá sa má prijať v mene Únie, v rámci CESNI, pokiaľ ide o prijatie noriem týkajúcich sa technických požiadaviek na lode vnútrozemskej plavby.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaných aktov súvisí so spoločnou dopravnou politikou.

               Hmotnoprávnym základom navrhovaného rozhodnutia je preto článok 91 ods. 1.

               4.3.Záver

               Právnym základom navrhovaného rozhodnutia by mal byť článok 91 ods. 1 v spojení s článkom 218 ods. 9 ZFEÚ.

               2018/0363 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa technických požiadaviek na lode vnútrozemskej plavby

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Cieľom opatrení Únie v odvetví vnútrozemskej plavby by malo byť zabezpečenie jednotnosti pri tvorbe technických požiadaviek uplatňovaných v Únii na plavidlá vnútrozemskej plavby, ktoré sa majú uplatňovať v Únii.

               (2)Európsky výbor pre vypracovanie noriem v oblasti vnútrozemskej plavby (ďalej len „CESNI“) bol zriadený 3. júna 2015 v rámci CCNR s cieľom vypracovať technické normy pre vnútrozemskú plavbu v rôznych oblastiach, najmä pokiaľ ide o plavidlá, informačné technológie a posádku.

               (3)Pre efektívnu dopravu na vnútrozemských vodných cestách je dôležité, aby boli technické požiadavky na plavidlá v rámci rozličných právnych systémov v Európe vzájomne zlučiteľné a čo najviac harmonizované. Predovšetkým členským štátom, ktoré sú zároveň členmi CCNR, by sa mala povoliť podpora rozhodnutí, ktorými sa pravidlá CCNR harmonizujú s pravidlami uplatňovanými v Únii.

               (4)Očakáva sa, že CESNI prijme na svojom zasadnutí 8. novembra 2018 európsku normu, ktorou sa stanovujú technické požiadavky na plavidlá vnútrozemskej plavby (ďalej len „norma ES-TRIN“) 2019/1.

               (5)Normou ES-TRIN 2019/1 sa stanovujú jednotné technické požiadavky potrebné na zaistenie bezpečnosti plavidiel vnútrozemskej plavby. Obsahuje ustanovenia týkajúce sa stavby lodí, vybavenia a zariadení pre plavidlá vnútrozemskej plavby, osobitné ustanovenia týkajúce sa konkrétnych kategórií plavidiel, napríklad osobných plavidiel, tlačených konvojov alebo kontajnerových plavidiel, ustanovenia týkajúce sa zariadenia s automatickým identifikačným systémom, ustanovenia týkajúce sa identifikácie plavidla, vzoru osvedčení a registra, prechodné ustanovenia, ako aj pokyny na uplatňovanie technickej normy.

               (6)V prílohe II k smernici Európskeho parlamentu a Rady (EÚ) 2016/1629
                  5
                sa priamo uvádza, že technické požiadavky platné pre plavidlá sú požiadavky stanovené v norme ES-TRIN 2017/1
                  6
               . Komisia je splnomocnená aktualizovať tento odkaz v prílohe II na najnovšie znenie normy ES-TRIN a stanoviť dátum jej uplatňovania.

               (7)Norma ES-TRIN 2019/1 bude mať teda vplyv na smernicu (EÚ) 2016/1629.

               (8)Únia nie je členom CCNR ani CESNI. Je preto nevyhnutné, aby Rada oprávnila členské štáty na vyjadrenie pozície Únie v uvedených orgánoch, pokiaľ ide o prijatie normy ES-TRIN 2019/1,

               PRIJALA TOTO ROZHODNUTIE:

               Článok 1

               1.Pozícia, ktorá sa má zaujať v mene Únie na zasadnutí Európskeho výboru pre vypracovanie noriem v oblasti vnútrozemskej plavby (CESNI) 8. novembra 2018, je súhlas s prijatím európskej normy, ktorou sa stanovujú technické požiadavky na lode vnútrozemskej plavby („norma ES-TRIN“) 2019/1.

               2.Pozíciou, ktorá sa má v mene Únie zaujať na plenárnom zasadnutí Ústrednej komisie pre plavbu na Rýne (CCNR), na ktorom sa rozhoduje o technických požiadavkách pre lode vnútrozemskej plavby, je podporiť všetky návrhy na zosúladenie technických požiadaviek s technickými požiadavkami stanovenými v norme ES-TRIN 2019/1.

               Článok 2

               1.Pozíciu uvedenú v článku 1 ods. 1 vyjadria členské štáty Únie, ktoré sú členmi výboru CESNI, konajúc spoločne.

               2.Pozíciu uvedenú v článku 1 ods. 2 vyjadria členské štáty Únie, ktoré sú členmi komisie CCNR, konajúc spoločne.

               Článok 3

               Menšie technické zmeny pozícií uvedených v článku 1 možno dohodnúť bez ďalšieho rozhodnutia Rady.

               Článok 4

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Smernica Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (Ú. v. EÚ L 252, 16.9.2016, s. 118).

                     (2)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Revidovaný dohovor pre plavbu na Rýne zo 17. októbra 1868, zmenený 20. novembra 1963

                     (5)

                        Smernica Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (Ú. v. EÚ L 252, 16.9.2016, s. 118).

                     (6)

                        Zmenená delegovanou smernicou Komisie (EÚ) 2018/970 z 18. apríla 2018, ktorou sa menia prílohy II, III a V k smernici Európskeho parlamentu a Rady (EÚ) 2016/1629, ktorou sa stanovujú technické požiadavky na lode vnútrozemskej plavby (Ú. v. EÚ L 174, 10.7.2018, s. 15).